b'\n_START_ARTICLE_\nAsediul Belgradului (1456)\n_START_SECTION_\nPreg\xc4\x83tirile\n_START_PARAGRAPH_\nSpre sf\xc3\xa2r\xc8\x99itul anului 1455, Ioan de Hunedoara a \xc3\xaenceput preg\xc4\x83tirile de lupt\xc4\x83, dup\xc4\x83 o reconciliere public\xc4\x83 cu oponen\xc8\x9bii s\xc4\x83i.  A aprovizionat \xc8\x99i \xc3\xaenarmat cetatea Belgradului pe cheltuiala proprie, l\xc4\x83s\xc3\xa2nd-o sub comanda cumnatului s\xc4\x83u Mihai Szil\xc3\xa1gyi \xc8\x99i a fiului s\xc4\x83u mai mare, Ladislau Huniade (\xc3\xaen maghiar\xc4\x83 Huny\xc3\xa1di L\xc3\xa1szl\xc3\xb3), dup\xc4\x83 care a str\xc3\xa2ns \xc8\x99i organizat o armat\xc4\x83 auxiliar\xc4\x83 \xc8\x99i o flot\xc4\x83 de aproximativ dou\xc4\x83 sute de caravele.  Este demn de remarcat efortul lui Huniade de a fi f\xc4\x83cut totul pe cont propriu, \xc3\xaentruc\xc3\xa2t al\xc8\x9bi nobili nu au dorit s\xc4\x83-l ajute, tem\xc3\xa2ndu-se mai mult de influen\xc8\x9ba sa din ce \xc3\xaen ce mai mare, at\xc3\xa2t \xc3\xaen Ungaria c\xc3\xa2t \xc8\x99i \xc3\xaen \xc3\xaentreaga Cre\xc8\x99tin\xc4\x83tate, dec\xc3\xa2t de amenin\xc8\x9barea otomanilor._NEWLINE_Un c\xc4\x83lug\xc4\x83r franciscan aliat cu Huniade, Ioan de Capistrano, a predicat at\xc3\xa2t de conving\xc4\x83tor despre imperativul existen\xc8\x9bei unei cruciade antiotomane \xc3\xaenc\xc3\xa2t foarte mul\xc8\x9bi \xc8\x9b\xc4\x83rani \xc8\x99i fermieri slab echipa\xc8\x9bi (majoritatea aveau doar pr\xc4\x83\xc8\x99tii \xc8\x99i coase), dar plini de entuziasm, s-au adunat sub stindardul lui Huniade.  Nucleul armatei acestuia era format dintr-un grup de mercenari cu experien\xc8\x9b\xc4\x83 \xc8\x99i c\xc3\xa2\xc8\x9biva c\xc4\x83l\xc4\x83re\xc8\x9bi din r\xc3\xa2ndul nobilimii. \xc3\x8en total, Huniade a reu\xc8\x99it s\xc4\x83 adune o armat\xc4\x83 de aproximativ 25-30 000 oameni.\n_START_SECTION_\nAsediul\n_START_PARAGRAPH_\n\xc3\x8enainte ca Huniade s\xc4\x83 adune acest efectiv, armata lui Mehmed (160.000 oameni dup\xc4\x83 estim\xc4\x83rile vremii, 60 - 70.000 conform studiilor mai recente) a sosit \xc3\xaen apropierea cet\xc4\x83\xc8\x9bii Belgradului. Cumnatul lui Huniade, Mihai Szil\xc3\xa1gyi, avea doar circa 5 - 7.000 de ap\xc4\x83r\xc4\x83tori \xc3\xaen cetate._NEWLINE_Mehmed a \xc3\xaenceput s\xc4\x83 asedieze cetatea de la baza promontoriului, tunurile sale deschiz\xc3\xa2nd focul asupra zidurilor la data de 29 iunie 1456.  Asaltul propriu-zis a \xc3\xaenceput \xc3\xaen ziua de 4 iulie.  Sultanul Mehmed \xc8\x99i-a desf\xc4\x83\xc8\x99urat armata \xc3\xaen trei sec\xc8\x9biuni: corpul Rumelian pe flancul drept, corpul Anatolian pe flancul st\xc3\xa2ng, iar \xc3\xaen mijloc erau g\xc4\x83rzile personale ale sultanului, ienicerii \xc8\x99i comandamentul.  Ienicerii \xc8\x99i anatolienii erau trupe de infanterie grea.  Corpul Anatolian avea majoritatea celor 300 de tunuri, iar flota otoman\xc4\x83 de aproximativ 200 de vase fluviale avea restul.  Flota era postat\xc4\x83 \xc3\xaen principal la nord-vestul cet\xc4\x83\xc8\x9bii, pentru a supraveghea terenul \xc8\x99i a \xc3\xaempiedica aprovizionarea ap\xc4\x83r\xc4\x83torilor.  R\xc3\xa2ul Sava, aflat la sud-vest de zona central\xc4\x83 a atacului, era supravegheat pentru a \xc3\xaempiedica un eventual atac al armatei lui Huniade asupra infanteriei otomane.  La est, Dun\xc4\x83rea era p\xc4\x83zit\xc4\x83 de spahii, corpul de cavalerie u\xc8\x99oar\xc4\x83 a  sultanului, pentru a evita un atac pe partea dreapt\xc4\x83.  Acestor for\xc8\x9be formidabile li s-au opus doar cei aproximativ 7.000 de ap\xc4\x83r\xc4\x83tori din cetate, care au fost ajuta\xc8\x9bi \xc8\x99i de locuitorii din jurul ora\xc8\x99ului._NEWLINE_C\xc3\xa2nd Huniade a aflat aceste ve\xc8\x99ti, se afla \xc3\xaen sudul Ungariei recrut\xc3\xa2nd trupe adi\xc8\x9bionale de cavalerie u\xc8\x99oar\xc4\x83 pentru armata cu care inten\xc8\x9biona s\xc4\x83 reziste invadatorilor.  De\xc8\x99i pu\xc8\x9bini nobili s-au ar\xc4\x83tat dornici s\xc4\x83 ofere ajutor, \xc8\x9b\xc4\x83ranii nu au ezitat s\xc4\x83 se ofere ca voluntari.  Cardinalul Giovanni da Capistrano, un excelent orator, a fost trimis \xc3\xaen Ungaria de Vatican cu dou\xc4\x83 scopuri clare, de a propov\xc4\x83dui \xc3\xaempotriva "ereticilor" cre\xc8\x99tini ortodoc\xc8\x99i \xc8\x99i pentru a populariza o cruciad\xc4\x83 \xc3\xaempotriva otomanilor.  El a reu\xc8\x99it s\xc4\x83 str\xc3\xa2ng\xc4\x83 o armat\xc4\x83 destul de mare, de\xc8\x99i f\xc4\x83r\xc4\x83 experien\xc8\x9b\xc4\x83 \xc8\x99i slab echipat\xc4\x83, cu care s-a \xc3\xaendreptat spre Belgrad. Capistrano \xc8\x99i Huniade au c\xc4\x83l\xc4\x83torit \xc3\xaempreun\xc4\x83, dar \xc8\x99i-au comandat trupele separat. \xc3\x8empreun\xc4\x83 au avut aproximativ \xc3\xaentre 40.000 \xc8\x99i 50.000 oameni._NEWLINE_\xc3\x8en acest timp, ap\xc4\x83r\xc4\x83torii Belgradului s-au bazat \xc3\xaen principal pe formidabilele ziduri ale cet\xc4\x83\xc8\x9bii, care la acea vreme se num\xc4\x83ra printre cele mai fortificate \xc8\x99i bine construite din Balcani. Dup\xc4\x83 ce Belgradul a fost ales capitala Principatului s\xc3\xa2rb de c\xc4\x83tre despotul Stefan Lazarevi\xc4\x8d \xc3\xaen 1404, urm\xc3\xa2nd b\xc4\x83t\xc4\x83liei de la Angora, s-au depus eforturi majore pentru a transforma vechiul castel bizantin \xc3\xaentr-o capital\xc4\x83 puternic fortificat\xc4\x83.  Anticip\xc3\xa2nd raiduri otomane dup\xc4\x83 refacerea acestora \xc3\xaen urma \xc3\xaenfr\xc3\xa2ngerii suferite din partea mongolilor, au fost studiate \xc8\x99i folosite tehnici avansate de construc\xc8\x9bii militare utilizate la fort\xc4\x83re\xc8\x9bele bizantine \xc8\x99i arabe din perioadele de conflict \xc3\xaencepute la mijlocul secolului al XI-lea, \xc3\xaen care ac\xc8\x9biunile militare ale turcilor otomani \xc8\x99i selgiucizi au transformat Orientul Apropiat._NEWLINE_Arhitectura cet\xc4\x83\xc8\x9bii a fost foarte elaborat\xc4\x83, aceasta av\xc3\xa2nd trei linii de ap\xc4\x83rare: castelul interior cu palatul \xc8\x99i donjonul imens; ora\xc8\x99ul de sus cu principalele tabere militare, av\xc3\xa2nd patru por\xc8\x9bi \xc8\x99i un zid dublu; \xc8\x99i ora\xc8\x99ul de jos, cu catedrala din centrul urban \xc8\x99i un port la Dun\xc4\x83re.  Toate acestea erau separate cu ingeniozitate de \xc8\x99an\xc8\x9buri, por\xc8\x9bi \xc8\x99i ziduri \xc3\xaenalte.  Acest proiect a fost unul din cele mai elaborate realiz\xc4\x83ri ale arhitecturii militare din Evul Mediu.  Dup\xc4\x83 asediu, ungurii au fortificat laturile de nord \xc8\x99i de est cu mai multe turnuri, unul din ele, turnul Nebojsa, fiind conceput ca av\xc3\xa2nd specific de artilerie._NEWLINE_La data de 14 iulie 1456, Huniade a ajuns la Belgrad \xc8\x99i a penetrat blocada naval\xc4\x83 otoman\xc4\x83 de pe Dun\xc4\x83re, scufund\xc3\xa2nd trei galere, respectiv reu\xc8\x99ind s\xc4\x83 captureze patru vase mari \xc8\x99i dou\xc4\x83zeci mai mici, dup\xc4\x83 care a \xc3\xaencercuit complet ora\xc8\x99ul cu flotila sa, \xc3\xaen timp ce vasele turce\xc8\x99ti erau \xc3\xaen dezordine.  Distrug\xc3\xa2nd flota sultanului, Huniade a reu\xc8\x99it s\xc4\x83-\xc8\x99i transporte trupele \xc8\x99i proviziile necesare \xc3\xaen ora\xc8\x99.  De asemenea, ap\xc4\x83rarea cet\xc4\x83\xc8\x9bii a fost \xc3\xaent\xc4\x83rit\xc4\x83._NEWLINE_Mehmed a dorit s\xc4\x83 continue asaltul, iar dup\xc4\x83 o s\xc4\x83pt\xc4\x83m\xc3\xa2n\xc4\x83 de bombardamente intense ale artileriei otomane, zidurile cet\xc4\x83\xc8\x9bii au fost d\xc4\x83r\xc3\xa2mate \xc8\x99i penetrate \xc3\xaen mai multe locuri.  La 21 iulie Mehmed a poruncit un atac total care a \xc3\xaenceput la apusul soarelui \xc8\x99i a continuat toat\xc4\x83 noaptea.  Armata sa a n\xc4\x83v\xc4\x83lit asupra zidurilor ora\xc8\x99ului \xc8\x99i a \xc3\xaenceput asediul fort\xc4\x83re\xc8\x9bei.  Acesta s-a dovedit a fi momentul crucial al asediului.  Huniade a dat ordin ap\xc4\x83r\xc4\x83torilor s\xc4\x83 arunce peste ziduri butuci da\xc8\x9bi prin gudron \xc8\x99i alte materiale inflamabile, dup\xc4\x83 care acestea au fost aprinse.  Dup\xc4\x83 scurt timp un zid de fl\xc4\x83c\xc4\x83ri a separat ienicerii lupt\xc3\xa2nd \xc3\xaen ora\xc8\x99 de camarazii lor care \xc3\xaencercau s\xc4\x83 p\xc4\x83trund\xc4\x83 prin bre\xc8\x99ele create \xc3\xaen zidurile ora\xc8\x99ului de sus.  B\xc4\x83t\xc4\x83lia cr\xc3\xa2ncen\xc4\x83 dintre ienicerii \xc3\xaencercui\xc8\x9bi \xc8\x99i o\xc8\x99tenii lui Szil\xc3\xa1gyi din ora\xc8\x99ul de sus se \xc3\xaenclina \xc3\xaen favoarea cre\xc8\x99tinilor, care au reu\xc8\x99it s\xc4\x83 resping\xc4\x83 atacul feroce din afara zidurilor. Ienicerii  r\xc4\x83ma\xc8\x99i \xc3\xaen interiorul ora\xc8\x99ului au fost a\xc8\x99adar m\xc4\x83cel\xc4\x83ri\xc8\x9bi, \xc3\xaen timp ce trupele otomane care au \xc3\xaencercat s\xc4\x83 p\xc4\x83trund\xc4\x83 \xc3\xaen ora\xc8\x99ul de sus au suferit pierderi grele. C\xc3\xa2nd un soldat otoman aproape a reu\xc8\x99it s\xc4\x83 pun\xc4\x83 steagul sultanului pe v\xc3\xa2rful unui bastion, un soldat pe nume Titus Dugovi\xc4\x87 l-a \xc3\xaen\xc8\x99f\xc4\x83cat \xc8\x99i \xc3\xaempreun\xc4\x83 au c\xc4\x83zut de pe ziduri. (Pentru aceast\xc4\x83 fapt\xc4\x83 eroic\xc4\x83, regele Ungariei Matei Corvin, fiul lui Ioan Huniade, l-ar fi \xc3\xaennobilat pe fiul lui Titus trei ani mai t\xc3\xa2rziu.)\n_START_SECTION_\nB\xc4\x83t\xc4\x83lia\n_START_PARAGRAPH_\nA doua zi, 22 iulie, a avut loc un eveniment nea\xc8\x99teptat.  Conform unelor surse, armata \xc8\x9b\xc4\x83ranilor a \xc3\xaenceput o ac\xc8\x9biune de atac spontan\xc4\x83, care i-a f\xc4\x83cut pe Capistrano \xc8\x99i Huniade s\xc4\x83 profite de situa\xc8\x9bie.  \xc3\x8en ciuda ordinelor lui Ioan de a nu efectua  razii asupra pozi\xc8\x9biilor otomane, unele unit\xc4\x83\xc8\x9bi s-au furi\xc8\x99at din meterezele pr\xc4\x83bu\xc8\x99ite, au ocupat pozi\xc8\x9bii nu departe de linia inamicilor \xc8\x99i au \xc3\xaenceput s\xc4\x83-i h\xc4\x83r\xc8\x9buiasc\xc4\x83 pe ace\xc8\x99tia.  Spahiii au \xc3\xaencercat f\xc4\x83r\xc4\x83 succes s\xc4\x83 \xc3\xaempr\xc4\x83\xc8\x99tie aceste unit\xc4\x83\xc8\x9bi.  Ca r\xc4\x83spuns, mai mul\xc8\x9bi cre\xc8\x99tini s-au al\xc4\x83turat celor din afara zidurilor. Ceea ce \xc3\xaencepuse ca un incident izolat s-a transformat rapid \xc3\xaentr-o b\xc4\x83t\xc4\x83lie \xc3\xaen toat\xc4\x83 regula._NEWLINE_Da Capistrano a \xc3\xaencercat s\xc4\x83 ordone oamenilor s\xc4\x83i s\xc4\x83 se retrag\xc4\x83 \xc3\xaen cetate, dar s-a trezit \xc3\xaenconjurat de aproximativ 2000 de crucia\xc8\x9bi.  A \xc3\xaenceput atunci s\xc4\x83-i conduc\xc4\x83 spre liniile otomane, strig\xc3\xa2nd, "Domnul a f\xc4\x83cut \xc3\xaenceputul, tot El va avea grij\xc4\x83 de sf\xc3\xa2r\xc8\x99it!"_NEWLINE_Da Capistrano a condus trupele sale spre ariergarda turceasc\xc4\x83, peste r\xc3\xa2ul Sava.  \xc3\x8en acest timp, Huniade a \xc3\xaenceput un atac disperat din cetate, \xc3\xaencerc\xc3\xa2nd s\xc4\x83 ocupe pozi\xc8\x9biile artileriei otomane._NEWLINE_Surprin\xc8\x99i de aceste evenimente neobi\xc8\x99nuite \xc8\x99i, dup\xc4\x83 relat\xc4\x83rile unor cronicari ai vremii, paraliza\xc8\x9bi de o team\xc4\x83 inexplicabil\xc4\x83, turcii au fost pu\xc8\x99i pe fug\xc4\x83.  Cei 5000 de ieniceri din garda sultanului au \xc3\xaencercat cu disperare s\xc4\x83 opreasc\xc4\x83 panica \xc8\x99i s\xc4\x83 recupereze tab\xc4\x83ra, dar p\xc3\xa2n\xc4\x83 atunci trupele lui Huniade s-au al\xc4\x83turat celor ale lui da Capistrano, iar eforturile otomanilor au devenit f\xc4\x83r\xc4\x83 speran\xc8\x9b\xc4\x83.  Sultanul \xc3\xaensu\xc8\x99i a intrat \xc3\xaen lupt\xc4\x83 cu curajul s\xc4\x83u recunoscut, dar a fost r\xc4\x83nit de o s\xc4\x83geat\xc4\x83 (din fericire pentru el neotr\xc4\x83vit\xc4\x83) \xc8\x99i \xc8\x99i-a pierdut cuno\xc8\x99tin\xc8\x9ba.  Dup\xc4\x83 b\xc4\x83t\xc4\x83lie, trupele maghiare au primit ordin s\xc4\x83 \xc3\xaennopteze la ad\xc4\x83postul zidurilor cet\xc4\x83\xc8\x9bii \xc8\x99i s\xc4\x83 fie preg\xc4\x83ti\xc8\x9bi pentru o posibil\xc4\x83 ripost\xc4\x83 a turcilor, dar ace\xc8\x99tia nu au mai contraatacat._NEWLINE_Sub acoperirea nop\xc8\x9bii, otomanii s-au retras \xc3\xaen grab\xc4\x83, \xc3\xaenc\xc4\x83rc\xc3\xa2nd r\xc4\x83ni\xc8\x9bii \xc3\xaen 140 de c\xc4\x83ru\xc8\x9be trase de cai.  Ajuns \xc3\xaen ora\xc8\x99ul Sarona, Mehmed \xc8\x99i-a revenit.  La aflarea ve\xc8\x99tilor c\xc4\x83 a fost \xc3\xaenvins, majoritatea ofi\xc8\x9berilor s\xc4\x83i uci\xc8\x99i \xc3\xaen lupt\xc4\x83 \xc8\x99i tab\xc4\x83ra \xc8\x99i echipamentul au fost abandonate, t\xc3\xa2n\xc4\x83rul sultan de numai 24 de ani abia a putut fi \xc3\xaempiedicat s\xc4\x83 se sinucid\xc4\x83 prin otr\xc4\x83vire.  Atacul surpriz\xc4\x83 al cre\xc8\x99tinilor a provocat pierderi masive \xc8\x99i haos total \xc3\xaen r\xc3\xa2ndurile otomanilor.  A\xc8\x99adar, \xc3\xaen timpul nop\xc8\x9bii de 22 spre 23 iulie sultanul \xc3\xaenvins \xc8\x99i-a retras restul trupelor \xc8\x99i s-a \xc3\xaentors la Constantinopol.\n_START_SECTION_\nConsecin\xc8\x9be\n_START_PARAGRAPH_\nVictoria i-a costat \xc3\xaens\xc4\x83 foarte scump pe ap\xc4\x83r\xc4\x83tori, din cauza faptului c\xc4\x83 o epidemie de cium\xc4\x83 a izbucnit \xc3\xaen ora\xc8\x99, at\xc3\xa2t Giovanni da Capistrano c\xc3\xa2t \xc8\x99i Ioan Huniade num\xc4\x83r\xc3\xa2ndu-se printre victimele acesteia la doar c\xc3\xa2teva s\xc4\x83pt\xc4\x83m\xc3\xa2ni dup\xc4\x83 terminarea b\xc4\x83t\xc4\x83liei (Huniade a murit la data de 11 august 1456, iar Capistrano \xc3\xaen 23 octombrie a aceluia\xc8\x99i an)._NEWLINE_De\xc8\x99i cetatea a rezistat cu succes asediului, distrugerile au fost foarte mari.  Ca atare, au fost necesare lucr\xc4\x83ri masive de repara\xc8\x9bii \xc8\x99i de \xc3\xaembun\xc4\x83t\xc4\x83\xc8\x9biri.  Zidurile de est, pe unde otomanii au p\xc4\x83truns \xc3\xaen ora\xc8\x99ul de sus, au fost fortificate prin ad\xc4\x83ugarea por\xc8\x9bii Zindan \xc8\x99i a turnului masiv Nebojsa.  Acestea au fost ultimele modific\xc4\x83ri aduse cet\xc4\x83\xc8\x9bii p\xc3\xa2n\xc4\x83 \xc3\xaen anul 1521, c\xc3\xa2nd a fost cucerit\xc4\x83 de sultanul Suleiman Magnificul._NEWLINE_Victoria a avut ca rezultat oprirea extinderii Imperiului Otoman \xc3\xaenspre Europa Occidental\xc4\x83 pentru urm\xc4\x83torii 70 de ani, de\xc8\x99i turcii au mai avut \xc8\x99i alte incursiuni - ca de exemplu ocuparea cet\xc4\x83\xc8\x9bii Otranto (\xc3\xaen 1480 - 1481) \xc8\x99i raidurile din Croa\xc8\x9bia \xc8\x99i Styria din 1493.  Belgradul a continuat s\xc4\x83 apere Ungaria \xc8\x99i implicit cre\xc8\x99tin\xc4\x83tatea centrului \xc8\x99i vestului Europei de atacurile turce\xc8\x99ti p\xc3\xa2n\xc4\x83 la c\xc4\x83derea sa \xc3\xaen m\xc3\xa2na otomanilor, \xc3\xaen anul 1521._NEWLINE_\xc3\x8en timpul asediului, Papa Callixt al III-lea a dat ordin s\xc4\x83 se trag\xc4\x83 clopotele de amiaz\xc4\x83, pentru a chema credincio\xc8\x99ii s\xc4\x83 se roage pentru ap\xc4\x83r\xc4\x83tori - dar cum \xc3\xaen multe locuri \xc8\x99tirea victoriei a ajuns \xc3\xaenaintea ordinului, scopul acestuia s-a transformat \xc3\xaen comemorarea victoriei, iar Papa a modificat ordinul conform acestei interpret\xc4\x83ri.  A\xc8\x99adar clopotele de amiaz\xc4\x83 sun\xc4\x83 \xc8\x99i \xc3\xaen ziua de ast\xc4\x83zi \xc3\xaen memoria victoriei lui Ioan Huniade la Belgrad._NEWLINE_Dup\xc4\x83 ce b\xc4\x83t\xc4\x83lia a oprit avansarea lui Mehmed spre Centrul Europei, Serbia \xc8\x99i Bosnia au fost anexate Imperiului Otoman.  Valahia, Hanatul T\xc4\x83tar al Crimeei \xc8\x99i \xc3\xaen cele din urm\xc4\x83 Moldova nu au putut fi practic niciodat\xc4\x83 cucerite datorit\xc4\x83 rezisten\xc8\x9bei militare puternice \xc8\x99i ca atare au fost transformate \xc3\xaen state vasale.  Au existat mai multe motive pentru care sultanul nu a atacat direct Ungaria \xc8\x99i pentru care a renun\xc8\x9bat la ideea de avansare \xc3\xaen acea direc\xc8\x9bie dup\xc4\x83 e\xc8\x99ecul s\xc4\x83u de la Belgrad.  Dezastrul de la Belgrad a indicat c\xc4\x83 Imperiul nu putea s\xc4\x83 se extind\xc4\x83 mai departe p\xc3\xa2n\xc4\x83 c\xc3\xa2nd Serbia \xc8\x99i Bosnia erau transformate \xc3\xaen baze sigure de opera\xc8\x9biuni.  \xc3\x8en plus, puterea politic\xc4\x83 \xc8\x99i militar\xc4\x83 considerabil\xc4\x83 a Ungariei sub conducerea regelui Matei Corvin a avut f\xc4\x83r\xc4\x83 \xc3\xaendoial\xc4\x83 de-a face cu aceast\xc4\x83 ezitare.  Mehmed a fost preocupat \xc8\x99i de rezisten\xc8\x9ba celor dou\xc4\x83 state rom\xc3\xa2ne\xc8\x99ti "semi-independente" de la nordul Dun\xc4\x83rii (Valahia \xc8\x99i Moldova), asupra c\xc4\x83rora a \xc3\xaencercat s\xc4\x83-\xc8\x99i impun\xc4\x83 controlul (\xc3\xaentotdeauna par\xc8\x9bial)._NEWLINE_\xc3\x8en volumul Dracula - Prince of Many Faces; His Time and His Life (\xc3\xaen limba rom\xc3\xa2n\xc4\x83, Dracula, prin\xc8\x9bul cu multe fe\xc8\x9be, via\xc8\x9ba sa \xc8\x99i timpul s\xc4\x83u) de Radu Florescu \xc8\x99i Raymond T. McNally, autorii explic\xc4\x83 faptul c\xc4\x83 Mehmed a dorit, 6 ani ulterior anului 1456, s\xc4\x83 recucereasc\xc4\x83 Belgradul pentru a ob\xc8\x9bine acces spre Ungaria urm\xc3\xa2nd cursul Dun\xc4\x83rii, dar a fost \xc3\xaempiedicat datorit\xc4\x83 unei \xc3\xaenfr\xc3\xa2ngeri nea\xc8\x99teptate \xc8\x99i umilitoare suferit\xc4\x83 \xc3\xaen fa\xc8\x9ba lui Vlad \xc8\x9aepe\xc8\x99.  Numele sub care este cunoscut\xc4\x83 aceast\xc4\x83 \xc3\xaenfr\xc3\xa2ngere decisiv\xc4\x83 este atacul de noapte, care a avut loc \xc3\xaen apropierea capitalei \xc8\x9a\xc4\x83rii Rom\xc3\xa2ne\xc8\x99ti, T\xc3\xa2rgovi\xc8\x99te, \xc3\xaen noaptea de 17 iunie 1462._NEWLINE_Mai t\xc3\xa2rziu, sultanul a intrat \xc3\xaen conflict cu \xc8\x98tefan cel Mare \xc3\xaen Moldova, suferind o \xc3\xaenfr\xc3\xa2ngere \xc8\x99i mai grea \xc8\x99i umilitoare \xc3\xaen b\xc4\x83t\xc4\x83lia de la Podul \xc3\x8enalt, \xc8\x99i mai t\xc3\xa2rziu ob\xc8\x9bin\xc3\xa2nd o victorie piric\xc4\x83 la b\xc4\x83t\xc4\x83lia de la Valea Alb\xc4\x83.  \xc8\x9ain\xc3\xa2nd cont de ambi\xc8\x9bia sa agresiv\xc4\x83 \xc8\x99i declara\xc8\x9biile suger\xc3\xa2nd c\xc4\x83 visa la cucerirea lumii, majoritatea istoricilor sunt de acord c\xc4\x83 Mehmed Cuceritorul a fost ini\xc8\x9bial interesat de cucerirea Ungariei \xc8\x99i extinderea \xc3\xaen Europa, dar a fost \xc3\xaempiedicat de \xc3\xaenfr\xc3\xa2ngerea de la Belgrad \xc8\x99i oprit de puterea militar\xc4\x83 a regelui Ungariei, Matei Corvin, ca \xc8\x99i de rezisten\xc8\x9ba aprig\xc4\x83 a vasalilor valahi.  Dup\xc4\x83 cum declar\xc4\x83 Florescu \xc8\x99i McNally, sultanul "a pl\xc4\x83nuit s\xc4\x83 loveasc\xc4\x83 st\xc3\xa2lpii civiliza\xc8\x9biei europene \xc8\x99i s-o aduc\xc4\x83 sub controlul s\xc4\x83u."_NEWLINE_Victoria lui Huniade la Belgrad \xc8\x99i efectele de lung\xc4\x83 durat\xc4\x83 ale deciziilor sale politice (at\xc3\xa2t Vlad \xc8\x9aepe\xc8\x99 c\xc3\xa2t \xc8\x99i \xc8\x98tefan cel Mare au ajuns la putere \xc3\xaen timpul \xc8\x99i cu ajutorul lui Huniade, iar acesta a f\xc4\x83cut tot ce i-a stat \xc3\xaen putere s\xc4\x83-l instaleze pe fiul s\xc4\x83u Matei pe tronul Ungariei, ceea ce s-a \xc8\x99i \xc3\xaent\xc3\xa2mplat ulterior) i-au sc\xc4\x83zut considerabil redutabilului Mehmed \xc8\x99ansele de a amenin\xc8\x9ba semnificativ lumea cre\xc8\x99tin\xc4\x83.  \xc3\x8en acela\xc8\x99i timp, visul suprem al lui Ioan - recucerirea cre\xc8\x99tin\xc4\x83 a Constantinopolului - nu s-a realizat niciodat\xc4\x83.  Huniade a ales s\xc4\x83 nu se implice \xc3\xaentr-un asediu al Constantinopolului pentru c\xc4\x83 \xc8\x99tia c\xc4\x83 nu era suficient de preg\xc4\x83tit din punct de vedere militar s\xc4\x83 lupte \xc3\xaempotriva puternicei armate a lui Mehmed \xc3\xaen acel moment._NEWLINE_Fiind un \xc3\xaen\xc8\x9belept \xc8\x99i versat lider militar \xc8\x99i politic, Huniade a ales deliberat un \xc8\x9bel perfect realist, protejarea Ungariei \xc8\x99i fortificarea Balcanilor.  Fiul s\xc4\x83u, Matei Corvin, care nu a \xc3\xaemp\xc4\x83rt\xc4\x83\xc8\x99it ideea unei cruciade antiotomane \xc8\x99i a fost prea ocupat de dispute politice cu Sf\xc3\xa2ntul Imperiu Roman pentru a fi un r\xc4\x83zboinic agresiv ca tat\xc4\x83l s\xc4\x83u, a continuat rolul tat\xc4\x83lui s\xc4\x83u de a se limita \xc3\xaen principal la ap\xc4\x83rarea teritoriului propriu l\xc4\x83s\xc3\xa2ndu-i pe conduc\xc4\x83torii din Balcani s\xc4\x83 duc\xc4\x83 greul luptei \xc3\xaempotriva Imperiului Otoman._NEWLINE_De\xc8\x99i rezisten\xc8\x9ba d\xc3\xa2rz\xc4\x83 \xc8\x99i abilitatea de conduc\xc4\x83tor a lui Huniade au f\xc4\x83cut ca ambi\xc8\x9biosul Mehmed Cuceritorul s\xc4\x83 fie oprit \xc3\xaen Balcani, sultanul reu\xc8\x99ise s\xc4\x83 transforme Imperiul Otoman \xc3\xaentr-una din cele mai temute puteri din Europa (\xc8\x99i Asia) timp de c\xc3\xa2teva secole.  Marea parte a Ungariei a fost p\xc3\xa2n\xc4\x83 la urm\xc4\x83 cucerit\xc4\x83 \xc3\xaen 1526 dup\xc4\x83 \xc3\xaenfr\xc3\xa2ngerea Ungariei \xc3\xaen b\xc4\x83t\xc4\x83lia de la Moh\xc3\xa1cs.  Expansiunea otoman\xc4\x83 \xc3\xaen Europa a continuat cu succes p\xc3\xa2n\xc4\x83 la asediul Vienei din 1529, iar puterea otoman\xc4\x83 din Europa a  r\xc4\x83mas de temut \xc8\x99i a amenin\xc8\x9bat Europa Central\xc4\x83 p\xc3\xa2n\xc4\x83 la b\xc4\x83t\xc4\x83lia de la Viena din 1683.'